钦定古今图书集成/理学汇编/学行典/第260卷 > 姜岐
## 钦定古今图书集成/理学汇编/学行典/第260卷 > 姜岐

按《高士传》：“姜岐，字子平，汉阳上邽人也。少失父，独与
母兄居，治《书》《易》《春秋》。恬居守道，名重西州。延熹中，沛
国桥元为汉阳太守，召岐，欲以为功曹，岐称病不就。
元怒，敕督邮尹益收岐。若不起者，欲嫁其母而后杀
岐。益争之，元怒，益挝之。益得杖，且谏曰：‘岐少修孝义，
栖迟衡庐，乡里归仁，名宣州里，实无罪状，益敢以死
守之’。”元怒乃止。岐于是高名逾广。其母死，丧礼毕，尽
让平水田与兄岑，遂隐居，以畜蜂豕为事。教授者满
于天下，营业者三百馀人。辟州从事，不诣，民从而居
之者数千家。后举贤良，公府辟以为茂才，为蒲坂令，
皆不就，以寿终于家。